મધ્ય ગુજરાતમાં આણંદ જિલ્લામાં પાકના બદલાવ વિશે વાત કરતા કૃષિ વિજ્ઞાન કેન્દ્રના વડા ડૉ. ગિરીશભાઈ કહે છે, ‘આણંદ જિલ્લામાં મુખ્ય પાક તમાકુના સ્થાને રાજગરાનું વાવેતર ઘણુ વધ્યું હતું, પરંતુ તાજેતરનાં વર્ષોમાં ભાવ ઓછા મળવાના કારણે તેનું વાવેતર ઘટી રહ્યું છે. એક સમયે રાજગરાનો ૧૧૦૦ રૃપિયા ભાવ હતો તે આજે ઘટીને ૬૦૦ જેટલો થઈ ગયો છે. મધ્ય ગુજરાતમાં જેમની પાસે મજૂરોની સમસ્યા ન હોય તેવા ખેડૂતો ગલગોટા જેવા ફૂલોની ખેતી તરફ વળ્યા છે. ઝડપી વૃદ્ધિ થવાના કારણે બક્કમ નિમ, ઓસ્ટ્રેલિયન લીમડાની ખેતી તરફ પણ ખેડૂતો વળ્યા છે. આ લીમડા પાંચ વર્ષની આયુમાં કાપવા લાયક થઈ રહ્યા છે. અલબત્ત, આ પાકની કૃષિ યુનિવર્સિટીએ ભલામણ કરી નથી, લોકો જાતે પ્રયોગો કરી રહ્યા છે.’ આણંદ કૃષિ યુનિવર્સિટીમાં ગ્રીન હાઉસમાં પ્રોટેક્ટિવ કલ્ચરમાં કેસર ઉગાડવાના પ્રયોગો થયા છે. જોકે તેમાં બહુ સફળતા મળી નથી.